C 493/68
DA
Den Europæiske Unions Tidende
27.12.2022
Tirsdag den 7. juni 2022
22. bemærker, at for bestande, for hvilke de samlede tilladte fangstmængder er stigende, f.eks. i tilfælde af god forvaltning af bestande eller en vellykket genopretningsplan, kan medlemsstaterne overveje at fordele de supplerende kvoter baseret på økonomiske, sociale og miljømæssige kriterier i overensstemmelse med artikel 17; 23. understreger, at ikkeindustrielt og traditionelt fiskeri og dets organisationer, herunder »cofradias«, er et fundamentalt element i lokalsamfundet og den lokale økonomi, kultur og tradition i mange kystområder og øer i hele EU, og mener derfor, at de bør nyde særlig opmærksomhed og behandling, herunder ad hoc-kvoter, navnlig i tilfælde af en forøgelse af bestandenes størrelse som følge af god forvaltning af bestande eller en vellykket genopretningsplan; 24. mener, at det ved tildelingen af fiskerimuligheder er et vigtigt element at anvende alle typer af kriterier, der er henvist til i artikel 17 (økonomiske, sociale og miljømæssige kriterier for fuldt ud at realisere de målsætninger, der er fastsat i forordningen om den fælles fiskeripolitik, havstrategirammedirektivet og biodiversitetsstrategien for 2030; minder om, at det er medlemsstaterne, der er ansvarlige for at udvikle og gennemføre tildelingskriterierne; 25. minder om, at kvalitetsdata om de miljømæssige, sociale og økonomiske virkninger af rekreativt fiskeri ofte mangler eller er ufuldstændige, hvilket betyder, at kriterier af miljømæssig, social og økonomisk art ikke kan udvikles som krævet i henhold til artikel 17; 26. opfordrer indtrængende Kommissionen til at forbedre og styrke indsamlingen af sådanne data for rekreativt fiskeri gennem en forbedret ramme for dataindsamling og andre politiske instrumenter; 27. opfordrer Kommissionen til at sikre, at hver berørt medlemsstat tildeler fiskerimuligheder i overensstemmelse med forordningen om den fælles fiskeripolitik og navnlig artikel 17 ved hjælp af gennemsigtige og objektive kriterier, herunder kriterier af miljømæssig, social og økonomisk art; mener, at hver medlemsstat i overensstemmelse med nærhedsprincippet bør sikre, at kriterierne er bæredygtige og afbalancerede for at tage hensyn til lokale særtræk og udfordringer, der skal tackles; 28. mener, at typerne af fiskeri og de realiteter, de står overfor, er meget forskellige i EU, og at der derfor ikke findes nogen universalkriterier af økonomisk, miljømæssig eller social art, der kan anvendes ensartet i hele EU; 29. minder om, at medlemsstaterne og producentorganisationer i adskillige lande har oprettet kvotereserver, som kan tildeles fiskere på grundlag af miljømæssige, økonomiske og sociale kriterier; 30. opfordrer medlemsstaterne til at tilskynde fiskerne til at anvende de mest, bæredygtige og miljøvenlige fangstpraksisser, -metoder og -innovationer; mener, at sådanne incitamenter bør overvejes i forbindelse med udformningen af fordelingsmetoden i overensstemmelse med artikel 17, og opfordrer medlemsstaterne til at medtage klima- og økosystemhensyn i deres tildelingsprocesser på grundlag af et sæt gennemsigtige kriterier; der henviser til, at det i artikel 17 hedder, at »medlemsstaterne [bestræber] sig på at sørge for incitamenter for fiskerfartøjer, der anvender selektive fiskeredskaber eller bruger fiskeriteknikker med nedsat indvirkning på miljøet, såsom reduceret energiforbrug eller skade på habitater«; 31. opfordrer medlemsstaterne til gennem deres tildelingsprocesser at tilskynde aktørerne til at etablere og styrke den sociale dialog med fagforeninger og arbejdstagerorganisationer samt til fuldt ud at anvende kollektive overenskomster med henblik på at fremme social bæredygtighed og rimelige arbejdsvilkår i fiskerisektoren; 32. minder om, at medlemsstaterne skal bestræbe sig på at give fiskerfartøjer incitamenter til at anvende selektive fiskeredskaber eller fangstmetoder med reduceret miljøpåvirkning; bemærker, at nogle medlemsstater anvender sådanne incitamenter; opfordrer andre medlemsstater til at indføre sådanne incitamenter; 33. fremhæver, at tildelingen af fiskerimuligheder ved hjælp af kriterier såsom en lavere miljøpåvirkning og hensyntagen til en operatørs overholdelse af bestemmelserne bidrager til at genoprette fiskebestandene på et bæredygtigt niveau og forbedre beskyttelsen af biodiversiteten; 34. opfordrer medlemsstaterne til i overensstemmelse med artikel 17 i forordningen om den fælles fiskeripolitik at støtte unge og nye fiskeres adgang til erhvervet, med henblik på at mindske adgangsbarriererne, rette op på markedssvigt og i sidste ende lette det hårdt tiltrængte generationsskifte i fiskerisektoren; opfordrer endvidere medlemsstaterne til at udnytte alle muligheder inden for EHFAF til at behandle spørgsmålet om generationsskifte;